นิสสัน ร่วมมือกับ ภัทรลิสซิ่ง ส่งมอบนิสสัน ลีฟ เพื่อการเช่าแบบลิสซิ่ง
นิสสัน ร่วมมือกับ ภัทรลิสซิ่ง สนับสนุนการขับเคลื่อนแบบไร้มลพิษ ส่งมอบนิสสัน ลีฟ เพื่อการเช่าแบบลิสซิ่ง
14 ก.พ. 2565

นิสสัน ประเทศไทย ร่วมมือกับ บมจ.ภัทรลิสซิ่ง ร่วมสนับสนุนการขับเคลื่อนแบบไร้มลพิษจากยานยนต์พลังงานไฟฟ้า โดยได้มีการส่งมอบนิสสัน ลีฟ ล็อตแรกให้แก่ บริษัท ภัทรลิสซิ่ง จำกัด (มหาชน) เพื่อร่วมเป็นส่วนหนึ่งในการส่งเสริมนวัตกรรมรักษ์โลก ลดการปล่อยมลพิษผ่านการใช้รถยนต์พลังงานทางเลือก และเป็นมิตรกับสิ่งแวดล้อม ภายใต้คอนเซป “พลังงานทางเลือก เพื่อโลกของเรา” ณ ศูนย์การเรียนรู้ด้านยานยนต์ไฟฟ้า (Nissan Electrification Experience Center) โรงงานผลิตรถยนต์นิสสัน บางนา กม.21 จังหวัดสมุทรปราการนายพิภพ กุนาศล กรรมการผู้จัดการ บริษัท ภัทรลิสซิ่ง จำกัด (มหาชน) กล่าวว่า บริษัทมีความยินดีเปิดประสบการณ์ใหม่ในการใช้รถยนต์ไฟฟ้าแบบง่าย ๆ โดยนำรถยนต์ไฟฟ้า นิสสัน ลีฟ มาให้บริการเช่าแบบลิสซิ่ง ทั้งเช่าระยะสั้น 1 ปี และระยะยาวไม่เกิน 5 ปี การร่วมมือกับนิสสันครั้งนี้ ภัทรลิสซิ่งใช้แนวทางการดำเนินธุรกิจด้วยความรับผิดชอบต่อสังคม ชุมชน และสิ่งแวดล้อมเสมอมา เพื่อเป็นการส่งเสริมการลดมลพิษทางอากาศควบคู่กับการตอบสนองความต้องการของลูกค้าที่ใส่ใจสิ่งแวดล้อม “เรารู้สึกยินดีเป็นอย่างยิ่งที่ได้ร่วมมือกับภัทรลิสซิ่ง ในการเลือกใช้นิสสัน ลีฟ ความร่วมมือดังกล่าวสะท้อนถึงความมุ่งมั่นต่อวิสัยทัศน์ระยะยาว Ambition 2030 ของนิสสัน ซึ่งเป็นแผนกลยุทธ์ที่มุ่งเน้นการขับเคลื่อนด้วยพลังงานไฟฟ้าเป็นหัวใจหลัก เพื่อยกระดับประสบการณ์การเดินทางของลูกค้าและสังคม พร้อมเปิดประสบการณ์การเดินทางแบบไร้มลพิษด้วยนิสสัน ลีฟ รถยนต์ไฟฟ้า 100%” มร. อิซาโอะ เซคิกุจิ ประธาน นิสสัน ประเทศไทย กล่าวนิสสัน ลีฟ ได้รับเลือกในฐานะรถยนต์ไฟฟ้าไร้มลพิษสมรรถนะสูงด้วยซึ่งเป็นที่ยอมรับในระดับโลก โดยจำหน่ายใน 59 ประเทศทั่วโลกและในปี 2564 มียอดขายมากกว่า 500,000 คันทั่วโลก* นิสสัน ลีฟ มาพร้อมระบบขับเคลื่อนพลังงานไฟฟ้า ขนาดความจุ 40 กิโลวัตต์ชั่วโมง (kWh) มีกำลังเครื่องยนต์สูงสุด 110 กิโลวัตต์ (kW) และแรงบิดสูงสุด 320 นิวตันเมตร ให้อัตราเร่งที่ดีขึ้น จาก 0 ถึง 100 กม./ชม. ภายในเวลาเพียง 7.9 วินาที เมื่อชาร์จแบตเตอรี่เต็ม 100% สามารถขับขี่ได้ระยะทางสูงสุดถึง 311 กิโลเมตร ตามมาตรฐาน NEDC (New European Driving Cycle)นอกจากนี้ ลีฟ ยังรองรับการชาร์จไฟแบบเร็ว (Quick Charge) เป็นการชาร์จไฟฟ้ากระแสตรง DC Charging ผ่านสถานีอัดประจุไฟฟ้า ตามสถานีชาร์จไฟฟ้าสาธารณะ (EV Charging Station) โดยจะจ่ายไฟฟ้ากระแสตรงเข้าสู่แบตเตอรี่รถยนต์ไฟฟ้าโดยตรง โดยใช้เวลาชาร์จไฟ 40 นาที (จาก 0 จนถึง 80% ของความจุ) (ขึ้นอยู่กับความจุพลังงานแบตเตอรี่ กิโลวัตต์-ชั่วโมง)ความสามารถในการชาร์จแบบสองทางของลีฟที่เป็นได้มากกว่ายานพาหนะ เป็นคุณสมบัติมาตรฐานมากับตัวรถตั้งแต่เปิดตัวเมื่อปี 2010 โดยไม่เพียงแต่ลีฟจะสามารถดึงพลังงานออกมาชาร์จแบตเตอรี่ประสิทธิภาพสูง แต่ยังสามารถป้อนพลังงานกลับไปยังระบบโครงข่าย หรือ กริด (grid) ผ่านเทคโนโลยี วี-ทู-กริด (V2G-Vehicle-to-Grid) หรือส่งไปยังเครื่องใช้ไฟฟ้าโดยตรงผ่านระบบ วี-ทู-เอเวอรี่ติง (V2X-Vehicle-to-everything)